Helle Sjelle (KF), 2007-04-10:
Regeringens målsætninger om at skabe lige muligheder for såvel kvinder som mænd og at fremme respekten for forskellighed og for det enkelte menneskes personlige valg harmonerer fint med Det Konservative Folkepartis visioner.
Det er også i det lys, vi mener at man skal forstå ligestilling.
Ligestilling skal i vores øjne altid tage udgangspunkt i den meget sunde og konservative grundværdi, der baserer sig på retten til forskellighed for alle mennesker, mænd såvel som kvinder.
Det betyder, at samfundet skal skabe de mest optimale rammer for det enkelte menneskes liv som individ, uden at det selvfølgelig strider direkte imod fællesskabets interesser.
Jeg glæder mig dog særlig over den øgede fokus og indsats i forbindelse med ikke mindst kvindehandel og indsatsen for at få familie- og arbejdsliv til at gå op i en højere enhed.
Med hensyn til handel med kvinder, det 21. århundredes slaveri, så er det en af globaliseringens mest mørke sider.
Det er et voksende problem, som vi ikke kan sidde overhørig, men må og skal bekæmpe.
Heldigvis har vi i Danmark haft fokus på det område et godt stykke tid.
De sidste skal sikre de udsatte kvinder og ofre for menneskehandel adgang til støtte ved hjemsendelse.
I Det Konservative Folkeparti glæder vi os meget over, at kvinderne nu har mulighed for at få opholdstilladelse fra 30 til 100 dage, når de bliver grebet i at have opholdt sig illegalt i Danmark.
Jeg synes dog, at det er vigtigt at påpege, at handel med kvinder er et grænseoverskridende problem, og det betyder, at kampen mod det her slaveri skal løses internationalt og bl.a. gennem et styrket samarbejde i EU.
Et af de andre områder, hvor der efter vores opfattelse er sket markante fremskridt i det forgangne år, er de forbedrede muligheder for at tage barsel.
De er, uanset om man vil det eller ej, blevet væsentligt forbedret med etableringen af Barselsfonden, der gerne skulle give bedre muligheder for at påvirke og indrette arbejdslivet og forene det med familielivet.
På den måde skulle vi gerne nærme os et arbejdsmarked, hvor der er lige muligheder for både mænd og kvinder.
Jeg er glad for, at arbejdsmarkedets parter gik foran.
Ved at etablere en frivillig aftale viste de vejen.
De decentrale udligningsordninger blev et stort skridt frem mod mere ligestilling mellem mænd og kvinder på arbejdsmarkedet, og siden fulgte Folketinget så op med lovgivning for stort set hele det resterende område.
Efter min opfattelse er etablering af en barselfond helt afgørende med hensyn til ligestilling mellem kønnene.
I Det Konservative Folkeparti kan vi nemlig ikke acceptere, at dygtige og kompetente kvinder i den fødedygtige alder fravælges af økonomiske grunde.
Samtidig skulle en udligning af barseludgifterne gerne være med til at hjælpe de mindre virksomheder og de kvindedominerede fag, hvor barsel traditionelt set har været en omkostningsfyldt affære.
På den måde skulle vi gerne sikre, at også mindre virksomheder har råd til at ansætte kvinderne, samt at den enkelte ansøgers køn fremover vil spille en mindre rolle i forbindelse med ansættelse.
Der er dog et punkt, hvor der efter vores opfattelse kan gøres mere, for de aftaler, der hidtil er indgået, omfatter ikke de selvstændige på arbejdsmarkedet.
Der er fortsat flere tusinde ansatte, der ikke hører under den barseludligning, der er på nuværende tidspunkt.
Den restgruppe skal naturligvis også dækkes efter vores opfattelse.
Hvis vi med andre ord skal få fuldt udbytte af det potentiale – og der er et potentiale – der ligger hos de mange selvstændigt erhvervsdrivende kvinder, må vi sørge for, at det er økonomisk muligt at kombinere arbejdsliv med familieliv også for de selvstændige.
Et skridt på vejen er derfor at give de selvstændige mulighed for at blive en del af en barselfond.
Alt i alt er vi Konservative således rimelig tilfredse med perspektiv- og handlingsplanen, som forekommer at være et fornuftigt udgangspunkt for menneskers mere lige muligheder fremover.
Afslutningsvis vil jeg dog minde om, at det også er vigtigt, at vi yder vores indsats udeomkring i verden, nemlig indsatsen for at give frihed til andre kvinder i andre lande, hvor der f.eks. er modstand mod prævention og abort.
Det er en indsats, hvor vi bestemt også bør gøre vores til, at der sker noget.
Det er en kamp, der skal kæmpes, og det er også en kamp, hvor vi skal gå foran.